### NN 48/2015 (30.4.2015.), Obvezatne upute VM IV - o pravima i dužnostima promatrača i o načinu promatranja rada tijela za provođenje izbora za članove vijeća i predstavnike nacionalnih manjina u jedinicama lokalne i područne (regionalne) samouprave

DRŽAVNO IZBORNO POVJERENSTVO REPUBLIKE HRVATSKE

950

Na osnovi članka 136. Zakona o lokalnim izborima (»Narodne novine«, broj 144/12), članka 30. i članka 65. Zakona o izboru članova predstavničkih tijela jedinica lokalne i područne (regionalne) samouprave (»Narodne novine«, broj 33/01., 10/02., 155/02., 45/03., 43/04., 40/05., 44/05., 109/07. i 24/11. – dalje: Zakon) Državno izborno povjerenstvo Republike Hrvatske donosi

OBVEZATNE UPUTE VM IV

O PRAVIMA I DUŽNOSTIMA PROMATRAČA I O NAČINU PROMATRANJA RADA TIJELA ZA PROVOĐENJE IZBORA ZA ČLANOVE VIJEĆA I PREDSTAVNIKE NACIONALNIH MANJINA U JEDINICAMA LOKALNE I PODRUČNE (REGIONALNE) SAMOUPRAVE

I. PRAVO PROMATRANJA

Pravo promatranja tijekom čitavog izbornog postupka pri izbornim tijelima imaju:

– registrirane udruge nacionalnih manjina i pripadnici nacionalne manjine-birači koji su predložili kandidate za izbor članova vijeća i predstavnika nacionalnih manjina u jedinici lokalne i područne (regionalne) samouprave,

– nevladine udruge registrirane u Republici Hrvatskoj kao udruge koje djeluju na području nezavisnog promatranja izbornih postupaka i/ili promicanja ljudskih i građanskih prava i

– promatrači međunarodnih organizacija koje djeluju u Republici Hrvatskoj (dalje: strani promatrači).

Kandidat na izborima ne smije biti promatrač na izborima za koje je kandidat.

II. IZBORNA TIJELA

Izborna tijela čiji su rad ovlašteni promatrati promatrači iz točke 1. ovih Obvezatnih uputa su:

– Državno izborno povjerenstvo Republike Hrvatske,

– općinska, gradska i županijska izborna povjerenstva,

– birački odbori.

III. DOZVOLA ZA PROMATRANJE

1. Promatrači registriranih udruga nacionalnih manjina i pripadnika nacionalnih manjina-birača koji su predložili kandidate za izbor članova vijeća i predstavnika nacionalne manjine u jedinici lokalne i područne (regionalne) samouprave.

Registrirane udruge nacionalnih manjina zahtjev za promatranje izbora i popis promatrača dostavlja se nadležnom županijskom izbornom povjerenstvu na čijem se području namjerava promatrati izbore, najkasnije 5 dana prije dana održavanja izbora.

Registrirana udruga nacionalne manjine dužna je promatraču kojeg je odredila izdati potvrdu o svojstvu promatrača. Potvrdu izdaje i potpisuje osoba ovlaštena za zastupanje udruge određena statutom ili drugom odlukom donesenom na temelju statuta, odnosno punomoćnik kojega ta osoba ovlasti.

Promatrač kojeg je odredila registrirana udruga nacionalne manjine dužan je izbornom tijelu čiji će rad promatrati predočiti potvrdu udruge nacionalne manjine koja ga je odredila.

Službenu iskaznicu promatraču izdaje i uručuje nadležno županijsko izborno povjerenstvo na čijem se području izbori promatraju. Promatrač je dužan nositi vidljivo istaknutu službenu iskaznicu cijelo vrijeme promatranja izbornog postupka i rada izbornih tijela.

Ako nadležno izborno povjerenstvo promatraču nije izdalo iskaznicu, promatrač će se identificirati rješenjem nadležnog županijskog izbornog povjerenstva kojim je promatraču odnosno udruzi odobreno promatranje izbora.

Pripadnici nacionalne manjine-birači mogu podnijeti zahtjev za promatranje izbora od dana objave zbirnih lista kandidata za izbor članova vijeća i predstavnika nacionalne manjine u jedinici lokalne i područne (regionalne) samouprave.

Zahtjev za promatranje izbora i popis promatrača dostavlja se nadležnom županijskom izbornom povjerenstvu na čijem se području namjerava promatrati izbore, najkasnije 5 dana prije dana održavanja izbora.

Uz zahtjev za promatranje izbora podnosi se i potvrda o svojstvu promatrača. Potvrdu izdaju i potpisuju prva tri potpisnika koji su predložili kandidate.

Službenu iskaznicu promatraču izdaje i uručuje nadležno županijsko izborno povjerenstvo na čijem se području izbori promatraju. Promatrač je dužan nositi vidljivo istaknutu službenu iskaznicu cijelo vrijeme promatranja izbornog postupka i rada izbornih tijela.

Ako nadležno izborno povjerenstvo promatraču nije izdalo iskaznicu, promatrač će se identificirati rješenjem nadležnog županijskog izbornog povjerenstva kojim je promatraču odnosno udruzi odobreno promatranje izbora.

2. Promatrači nevladinih udruga

Zainteresirane nevladine udruge mogu podnijeti zahtjev za promatranje izbora od dana stupanja na snagu odluke o raspisivanju izbora. Uz zahtjev za promatanje izbora nevladina udruga će dostaviti presliku rješenja o upisu u registar udruga.

Zahtjev za promatranje izbora i popis promatrača dostavlja se nadležnom županijskom izbornom povjerenstvu na čijem se području namjerava promatrati izbore, najkasnije 5 dana prije dana održavanja izbora.

Službenu iskaznicu promatraču izdaje i uručuje nadležno županijsko izborno povjerenstvo na čijem se području izbori promatraju. Promatrač je dužan nositi vidljivo istaknutu službenu iskaznicu cijelo vrijeme promatranja izbornog postupka i rada izbornih tijela.

Ako nadležno izborno povjerenstvo promatraču nije izdalo iskaznicu, promatrač će se identificirati rješenjem nadležnog županijskog izbornog povjerenstva kojim je promatraču odnosno udruzi odobreno promatranje izbora.

3. Strani promatrači

Međunarodne organizacije koje djeluju u Republici Hrvatskoj za strane promatrače ili strani promatrači neposredno najkasnije 5 dana prije održavanja izbora dostavljaju zahtjev Državnom izbornom povjerenstvu za izdavanje odobrenja za promatranje rada izbornih povjerenstava i biračkih odbora.

Obrazac zahtjeva za izdavanje odobrenja dostupan je na internetskoj stranici Državnog izbornog povjerenstva – www.izbori.hr.

Odluku o zahtjevu međunarodne organizacije ili stranog promatrača, Državno izborno povjerenstvo će bez odgode dostaviti na adresu naznačenu u zahtjevu.

Državno izborno povjerenstvo će stranom promatraču kojem je izdalo odobrenje za promatranje najkasnije 3 dana prije održavanja izbora izdati službenu iskaznicu.

Strani promatrač kojem je od strane Državnog izbornog povjerenstva izdano odobrenje za promatranje i službena iskaznica, dužan je službenu iskaznicu predočiti izbornom tijelu čiji rad promatra.

Ako stranom promatraču nije bila uručena službena iskaznica od Državnog izbornog povjerenstva, tada je promatrač dužan izbornom tijelu čiji rad promatra dati na uvid odobrenje za promatranje izdano od Državnog izbornog povjerenstva.

Nakon što je izbornom tijelu strani promatrač predočio odobrenje za promatranje Državnog izbornog povjerenstva, predsjednik ili zamjenik izbornog tijela uručit će promatraču službenu iskaznicu.

IV. PRAVA I OBVEZE PROMATRAČA

1. Promatračima je dopušteno pratiti:

– izbornu promidžbu,

– tiskanje i korištenje izbornog materijala,

– cjelokupan izborni postupak,

– postupak glasovanja,

– rad izbornih tijela i

– imati uvid u cjelokupan izborni materijal sve do proglašenja službenih konačnih rezultata izbora

2. Promatraču koji promatra rad izbornog povjerenstva je dopušteno:

– nazočiti radu izbornog povjerenstva za vrijeme održavanja sjednica te upozoravati na uočene nepravilnosti,

– stavljati obrazložene primjedbe na rad izbornog povjerenstva u zapisnik o radu izbornog povjerenstva ili ih u pisanom obliku priložiti zapisniku o radu tog izbornog tijela, te zahtijevati potvrdu o danoj obrazloženoj primjedbi na rad izbornog povjerenstva,

– zahtijevati presliku ili prijepis zapisnika o radu izbornog povjerenstva čiji je rad promatrao te

– ima pravo biti nazočan primopredaji izbornog materijala biračkom odboru od strane izbornog povjerenstva.

3. Promatraču koji promatra rad biračkog odbora je dopušteno:

– nazočiti radu biračkog odbora od pripremanja biračkog mjesta prije njegova otvaranja, za vrijeme glasovanja, prebrojavanja glasačkih listića i utvrđivanja rezultata glasovanja te ispunjavanja zapisnika o radu biračkog odbora,

– stavljati obrazložene primjedbe na rad biračkog odbora u zapisnik o radu biračkog odbora ili ih u pisanom obliku priložiti tom zapisniku, te zahtijevati potvrdu o danoj obrazloženoj primjedbi na rad biračkog odbora,

– zahtijevati presliku ili prijepis zapisnika o radu biračkog odbora čiji je rad promatrao,

– dolaziti i odlaziti s biračkog mjesta, ne remeteći postupak glasovanja i rad biračkog odbora te

– ima pravo biti nazočan primopredaji izbornog materijala izbornom povjerenstvu od strane biračkog odbora nakon što su utvrđeni rezultati glasovanja.

4. Promatračima nije dopušteno:

– ometati rad izbornih tijela,

– odgovarati na eventualne upite birača na biračkom mjestu, a u slučaju da mu se birač obrati, dužan ga je uputiti na predsjednika biračkog odbora ili njegovog zamjenika,

– tonski ili video snimati rad izbornog tijela čiji rad promatra,

– nositi oznake, značke, fotografije, promotivni ili drugi materijal samih kandidata, odnosno političkih stranaka koji može utjecati na birače,

– na bilo koji drugi način aktivno ili pasivno utjecati na birače.

5. Promatrač je dužan:

– tijekom cijelog vremena praćenja izbornog postupka ili neke od radnji opisane u točci IV/1.ovih Obvezatnih uputa nositi vidljivo istaknutu službenu iskaznicu.

6. Strani promatrači imaju sva gore opisana prava i obveze, osim prava

– stavljati obrazložene primjedbe na rad izbornog tijela u zapisnik o radu tog tijela ili ih u pisanom obliku priložiti zapisniku o radu te zahtijevati potvrdu o danoj obrazloženoj primjedbi na rad izbornog tijela.

V. PRAVA I OBVEZE IZBORNIH TIJELA

1. Izborna tijela (izborna povjerenstva i birački odbori) su dužna promatračima navedenim u točki I. ovih Obvezatnih uputa omogućiti praćenje i promatranje svog rada.

2. Izborno tijelo čiji se rad promatra ne smije isključiti promatranje, ali smije ograničiti broj promatrača, ako nedostatak prostora ili drugi neotklonjivi razlozi ne dopuštaju istovremeno promatranje.

Svim ovlaštenim predlagateljima, nevladinim udrugama i međunarodnim organizacijama mora se omogućiti da imaju najmanje po jednog promatrača na biračkom mjestu ili u povjerenstvu.

3. Predsjednik izbornog tijela usmeno će opomenuti promatrača koji ometa rad izbornog tijela. Ako promatrač unatoč opomeni nastavi s ometanjem, predsjednik izbornog tijela je ovlašten naložiti njegovo udaljavanje.

Birački odbor će voditi računa da se glasovanje provede neometano, uz puno poštivanje tajnosti glasovanja i sigurnosti birača. Ako je nužno radi očuvanja reda i mira te radi nesmetanog odvijanja glasovanja, predsjednik biračkog odbora može zatražiti pomoć policije.

4. Predsjednik izbornog tijela ili njegov zamjenik je dužan primiti pisanu primjedbu promatrača, unijeti je u zapisnik o radu tog izbornog tijela ili je u pisanom obliku priložiti zapisniku i o tome, na zahtjev promatrača, izdati potvrdu.

VI. STUPANJE NA SNAGU

Ove Obvezatne upute stupaju na snagu danom objave u »Narodnim novinama«.

Klasa: 013-07/15-01/04

Urbroj: 507/19-15-4

Zagreb, 30. travnja 2015.

Predsjednik

Branko Hrvatin, dipl. iur., v. r.